ཡིན་ནའང་རྒྱལ་རབས་ལོ་རྒྱུས་རྣམས་སུ་རྒྱལ་བོ་བཀྲོངས་བའི་གནས་ཚུལ་བྱུང་ཡོད་པ་དེར་ཡ་མཚར་བ་གང་ཡང་མེད་ཀྱང་བོད་རྒྱལ་བཀྲོངས་བའི་ཕྱིས་ཀྱི་བོད་ཁམས་ཀྱི་གནས་ཚུལ་ལ་བསམ་བློ་ཁྱོན་ནས་གཏོང་མ་ཐུབ་པའམ་དེའི་སྐོར་གྱི་འཆར་གཞི་གང་ཡང་མེད་པ་དེ་ནི་སྐབས་དེའི་རྒྱ་གར་དང་བོད་ཀྱི་སེར་མོ་བ་ཆབ་སྲིད་ལ་མིག་རྒྱང་ཐུངས་བ་དག་གིས་མཉམ་སྦྲེལ་བྱས་ནས་བཟོས་པའི་ལོ་རྒྱུས་ཀྱི་ནག་ཉེས་ཚབས་ཆེན་ཡིན་པ་མགྲིན་པ་གཟེངས་སུ་གཏོད་ནས་བཤད་ཆོག་པ་ཡིན།དེ་ནས་རྒྱལ་པོའི་མཐའ་འཁོར་གྱི་བློན་པོ་ནུས་མེད་དག་གིས་ལྷ་ལུང་དཔལ་རྡོར་གྱི་རྗེས་འདེད་བྱས་ཡོད་ནའང་ཁོང་ལ་སྔོན་ནས་བཟུང་དམག་རྩལ་སྦྱོང་བརྡར་དང་དེའི་ཉམས་མྱོང་ཡོད་ལ་ཁྱད་པར་དུ་རྒྱལ་པོ་བཀྲོངས་བར་འཆར་གཞི་ཡང་ངེས་ཅན་ཡོད་སྟབས་འཛིན་བཟུང་བྱེད་ཐུབ་མེད་པར་བྲག་ཡེར་བ་རུ་ཅུང་ཟད་ཡིབ་ནས་བསྡད་དེ་ཕྱིས་སུ་མདོ་སྨད་ཀྱི་ས་ཁོངས་ཏན་དིག་དུ་བྲོས་པའི་སྐོར་གསལ་ཡོད་ལ་རིམ་བཞིན་དགོན་ལུང་སོགས་སུ་ཕེབས་ནས་སྨད་འདུལ་སླར་གསོ་ལ་རམ་འདེགས་ཅུང་ཟད་བྱས་ཏེ་ཉིན་ཡིབ་མཚན་སྦས་སྒོས་བྲོས་བྱོལ་གྱི་འཚོ་བ་བསྐྱལ་ནས་སྐུ་ཚེ་ཡི་འཕེན་པ་རྫོགས་པར་མངོན་ནོ།།